Document ID: /roh_data/filtered/fineweb-2-filterrobots_roh.jsonl.gz/32584

A moda concisa
En la vita professiunala capiti pli e pli savens ch'ils patruns tschertgan en las raits socialas infurmaziuns davart las persunas ch'èn s'annunziadas per ina plazza sco er davart ils emploiads. La reputaziun "digitala" d'ina persuna ha pia ina impurtanza pli e pli gronda en il mund da lavur. Ponderescha pia bain, tge infurmaziuns e tge cuntegns che ti vuls publitgar en l'internet, en spezial sche las infurmaziuns èn accessiblas per tuts.
Sche ti t'annunzias per ina plazza, èsi tschert dischagreabel per tai, sche tes eventual patrun po vesair, co che ti has festivà tes 16avel anniversari cun tes collegas. Vus avais fatg bleras chaussas divertentas e legras – chaussas che n'intganteschan betg en mintga cas in eventual patrun. Na publitgescha pia nagins maletgs leghers, e controllescha cunzunt, tgi che ha access a tals maletgs. N'emblida betg che autras persunas pon derasar vinavant tias contribuziuns, senza che ti possias controllar quai.
Distingua cleramain tranter las raits socialas privatas e las raits, nua che ti pos publitgar il curs da tia vita. Controllescha exactamain, tgi che po acceder a questas infurmaziuns. Tes eventual patrun sa fa in maletg da tai sin basa da las infurmaziuns en l'internet. Tia "reputaziun digitala" è in criteri da selecziun – igl è pia tia incumbensa da far ina buna parita!
Tips
- Tschertas fotografias na duessas ti betg publitgar en las medias socialas. Las circumstanzas da vita sa midan, las fotografias restan dentant per adina en las raits socialas. Per che ti na t'enriclias betg pli tard d'avair publitgà las fotografias, duessas ti ponderar bain, tgi che duai avair access a talas.
- Guarda, sin tge fotografias ch'i vegn mess in "tag" tar tai. Sche ni na fas betg attenziun, po tes num vegnir mess en relaziun cun ina fotografia che ti na vulevas gnanc publitgar.
- Per cundivider fotografias stattan er a disposiziun plattafurmas per barattar fotografias sco Snapchat u Wickr. Quellas disponan d'ina limita da temp u èn codadas. Ma er qua ston ins far attenziun: Malgrà che questas plattafurmas èn pli segiras, poi capitar che las datas vegnan copiadas e derasadas cunter tia voluntad.